ཅེས་ཀྱང་སྨྲས་པ་དང་།ཁོང་གི་ཡོན་ཏན་མ་ལུས་གསང་རྒྱ་རུ་བཏབ་སྟེ།གཞན་གྱི་ཡོན་ཏན་ཕྲ་མོ་ཆ་ཤས་ཙམ་ལའང་བསྟོད་བསྔགས་ཡི་རངས་གསུམ་གྱི་མེ་ཏོག་ཆུན་པོ་དཀར་པོས་ཐ་གྲུ་ཡོངས་ལ་སིལ་མར་བཀྲམས་བཞིན་དུ་སྟོད་དབུས་གཙང་གི་ཆོས་སྡེ་ཕལ་མོ་ཆེ་དང་རྒྱ་གར་འཕགས་ཡུལ་སོགས་ལ་རྣམ་འདྲེན་བཞི་བའི་མཛད་པ་བཅུ་གཉིས་ཀྱི་ཚུལ་དུ་རྣམ་པར་རོལ་བའི་གནས་མཆོག་དང་པོ་སྐུ་བལྟམས་པའི་གནས་ལུམྦུའི་ཚལ་དུ།མཆོད་རྟེན་རྣམ་དག་དྲུག་དང་།རྡོ་རྗེ་གདན་ཝ་ར་ནཱ་སི་དང་།རྩ་མཆོག་དྲུང་བྱ་རྒོད་ཕུང་བོའི་རི་ལ་སོགས་དང་།སློབ་དཔོན་སངས་རྒྱས་གཉིས་པའི་མཛད་བཟང་འཕྲིན་ལས་འོད་ཀྱིས་ཟླུམ་པོར་འཁྱིལ་བའི་གནས་མཆོག་རྣམས་ལ་ཡང་ཞབས་ཀྱིས་བཅགས་ཤིང་བྱིན་གྱིས་བརླབས་པ།བཀའ་ཆོས་གསུངས་ནས་ཆོས་འཁོར་བསྐོར་བ།དད་བརྒྱའི་དག་སྣང་རོལ་བའི་ཡི་དམ་ལྷ་ཚོས་ཀྱིས་དངོས་སུ་ཞལ་གཟིགས་ཏེ།ཉམས་རྟོགས་དགའ་མའི་ལས་རླུང་གི་དབྱིངས་སུ་དག་ནས་གཞི་ནང་ལྷ་ཡི་དཀྱིལ་འཁོར་ཆེན་མོ་མངོན་པར་མཐོང་ཞིང་།ཐ་མལ་ཚུར་མཐོང་ངོ་ལ་ཡང་རྒྱལ་ཁམས་ཆུ་བཞིན་དུ་ཉལ་བའི་ཚུལ་གྱིས་མཐོང་ཐོས་དྲན་རེག་ཕྱིར་མི་ལྡོག་པའི་ས་ལ་བཀོད་པར་མཛད་དོ།།